Lise Brink oorstelp oor hulp | Netwerk24
Lise Brink oorstelp oor hulp
Deur Suzanne Venter 05 Maart 2017 06:59
Danie Brink (links), Lelani en Ernst Roets en voor Lise met klein Daniël (2) op haar skoot by die Hardloop vir Lise-geldinsamelingsprojek gister.
Ná 70 dae in die hospitaal kon Lise Brink gister in haar tuin sit en kyk hoe mense verby haar huis hardloop om geld in te samel om vir haar 'n kunsbeen te koop. Lise het haar been verloor in 'n ongeluk op 16 Desember waarin twee van haar kinders dood is.
Amper 250 drawwers wat onder die vaandel van Hardloop vir Lise aan die Medihelp Sunrise Monster-marathon in Pretoria deelgeneem het, het gister R238 000 ingesamel. Die prostese kos R480 000.
"Ek kon sien sy het nie woorde gehad nie. Jy weet, vir so lank was sy in totale afsondering. Sy het niks van die mediadekking oor ons ongeluk gesien nie en nie besef hoeveel mense gee om en wil help ná ons ongeluk nie," het haar man, Danie Brink, uitvoerende hoof van Helpende Hand, gister aan Rapport gesê.
Danie, Lise en hul vyf kinders was op pad na hul vakansiebestemming toe die ongeluk gebeur het. Lise het ernstige kop-, gesig-, rug- en beenbeserings opgedoen en André (13) en Rachel (8) het gesterf. Lise was tot verlede week in die hospitaal.
Lise Brink (links) en haar man Danie, langs haar, kyk gister hoe mense verby hulle huis hardloop om geld in te samel vir Lise se kunsbeen. Die gesin het plakkate aangebring om vir deelnemers dankie te sê vir hulle volgehoue ondersteuning. Foto: Verskaf
"Ons vat dinge maar stap vir stap. Dis vreeslik lekker om haar weer by die huis te hê. Die lang tyd in die hospitaal was vir almal 'n ontwrigting en ek en die kinders, of soms net ek, het twee tot drie keer per dag gaan kuier."
"Die volgende groot fokus is nou die kunsbeen. Die uitdaging met Lise se prostese is dat haar been bokant haar knie afgesit is. 'n Kunsbeen vir haar kos omtrent R480 000, waarvan omtrent R300 000 net vir die knie is," sê Danie.